SKRIFTLIG FORESPØRGSEL E-1216/01

af Joke Swiebel (PSE) til Kommissionen

(24. april 2001)

Om: Talmateriale om handicappede i EU-institutionerne

Artikel 3, litra a) i direktiv 2000/78/EF(1) om generelle rammebestemmelser om ligebehandling med hensyn til beskæftigelse og erhverv er med et ændringsforslag, som er fremsat af Europa-Parlamentet og vedtaget af Rådet, blevet skærpet, idet også EU-institutionerne er forpligtet til at gennemføre ligebehandling. Råder Kommissionen over tal (som omhandler både tiden før og efter direktivets ikrafttræden), hvoraf det fremgår, hvor mange handicappede personer der er ansat i denne institution, fordelt efter handicap? Vil Kommissionen i bekræftende fald forelægge disse tal sammen med besvarelsen af denne forespørgsel?

(1) EFT L 303 af 2.12.2000, s. 16.

Svar afgivet på Kommissionens vegne af Neil Kinnock

(23. juli 2001)

Medlemsstaterne skal gennemføre bestemmelserne i Rådets direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv inden den 2. december 2003 med mulighed for at forlænge gennemførelsen af bestemmelserne vedrørende alder og handicap med tre år, dvs. til den 2. december 2006.

Kommissionen vedtog i 1998 et kodeks for god praksis vedrørende beskæftigelse af handicappede(1). Kodekset er et klart udtryk for de europæiske institutioners politik med hensyn til beskæftigelse for handicappede og udstikker retningslinier for beskæftigelse, karrierestruktur (mobilitet, uddannelse, bibeholdelse af ansatte), arbejdsmiljø (adgang til bygninger og kontorudstyr samt møbler) samt information og bevidsthedsfremmende uddannelse til medlemmer af udvælgelseskomitéer.

Ved ansættelsesprøver i Kommissionen bliver ansøgerne bedt om at fortælle Kommissionen, om de har behov for særlig hjælp for at kunne deltage, f.eks. i form af eksamensopgaver på braille, diktering af svar på skriftlige opgaver, tilstedeværelse af en plejer eller anden hjælp.

Efter ansættelsen fører Kommissionen ikke særlige registre over ansatte med handicap, da det anses for at være i strid med de pågældendes personlige interesser. Kommissionen understreger, at alle ansatte har de samme karrieremuligheder.

For at kunne give generel vejledende information blev der i 1999 udført en ikke-udtømmende undersøgelse, der viste, at der på det tidspunkt var ansat omkring 40 personer med handicap (lige fra opfattelseshandicap til motoriske handicap) i Kommissionen.

I sit forslag til handicappedes vilkår, Improving Working Arrangements and Career Prospects for People with Disabilities(2), som er offentliggjort i sammenhæng med den igangværende strategiske reform, siger Kommissionen, at den skal tilbyde sit personale mindst samme muligheder og beskyttelsesniveau på disse områder som i medlemsstaterne. Udover en stærk forpligtelse til at respektere 1998-kodekset forventes yderligere foranstaltninger, herunder en bredere anvendelse af personalevedtægten for at sikre ligebehandling af handicappede i forbindelse med ansættelse og beskæftigelse samt mainstreaming af princippet om ikke-diskrimination i hele personalepolitikken.

Høringsperioden for personale og personalerepræsentanter om dette og dertil knyttede dokumenter slutter i nærmeste fremtid, og Kommissionen vil så vedtage sin politik, idet den vil tage hensyn til de konstruktive forslag til udvikling af politikken, der er blevet indsendt. Der, hvor det måtte være nødvendigt at ændre personalevedtægten for at kunne sikre modernisering og forbedring af politikken, håber Kommissionen, at de øvrige institutioner, herunder Parlamentet, vil støtte disse.

(1) SEK(98) 1559/2.

(2) SEK(2000) 2084/4.